text: Jeg ville gerne have sagt farvel
  02 juli 2013 kl. 15.12
  Ved en fejl glemte Kolding kommune at informere de pårørende om et dødsfald. Den afdøde er kremeret og skal ligge på de ukendtes gravplads i Kolding. Familien er ked af, at den ikke nåede at sige farvel.
  Karina Schmidt ville så gerne have sagt farvel til sin elskede onkel.
  Men det kan hun ikke, for onklen blev kremeret i maj - uden Karinas viden, selv om hun var registreret som den nærmeste pårørende.
  Den 13. juni blev Karina ringet op af Kolding kommune - en lille måned efter at Hans Hansen Schmidt blev fundet død i sit hjem.
  Formålet var ikke at informere om dødsfaldet, men at efterlyse de hjælpemidler, onklen havde i sit hjem.
  Fejlen er blandt andet sket, fordi onklen havde valgt at bruge kommunens pritave samarbejdspartner Kære Pleje til at yde hjælp i hjemmet.
  Ved en fejl fra firmaets side blev der fejlagtigt sagt, at der ikke var nogen pårørende.
  Og den oplysning blev aldrig tjekket af kommunen.
  